ร้าน Tuscany ร้านอาหารบรรยากาศดีๆ ที่แอบซ่อนตัวอยู่บนถนนที่ขึ้นชื่อว่าวุ่นวายและรถติดสุดๆ "พหลโยธิน" แค่เลี้ยวรถเข้าซอยเล็กๆ ที่ไม่น่าเชื่อว่าจะมีร้านอาหารน่ารักๆ แบบนี้แอบซ่อนตัวอยู่ได้ เราก็ฝ่าความวุ่นวายของเมืองหลวงมาพบกับบรรยากาศโรแมนติก สบายๆ ได้ในชั่วพริบตา

ขอสารภาพว่าไม่เคยรู้จักร้านนี้มาก่อน จนคุณแฟนเซอร์ไพรส์มาฉลองวันเกิดที่นี่ แว้บแรกที่เห็นคือสวยงาม การออกแบบตกแต่งน่าประทับใจ มีโซนรับประทานอาหารทั้ง indoor และ outdoor แต่วันที่เราไปทานฝนเพิ่งหยุดตกเลยเฉอะแฉะนิดหน่อย 

ในส่วนของอาหาร มีหลากหลายเมนูมาก ทั้งไทย ทั้งอิตาเลี่ยน
- สลัดทูน่า ประเดิมจานแรกด้วยสลัดทูน่าที่ยกทูน่ามาทั้งทะเล ปริมาณเยอะมาก จุใจ น้ำสลัดบัลซามิกแบบเปรี้ยวนิดๆ ตัดเลี่ยนกับอาหารจานอื่นได้ดี แต่ความสดของผักอาจจะเป็นรองร้านอื่นอยู่ ส่วนตัวจานนี้ให้ธรรมดาค่ะ
- สเต๊กแซลม่อนซีอิ๊วหวาน จานนี้ชอบมาก แซลม่อนเนื้อแน่น ซีอิ๊วหวานหวานกำลังดี อร่อยมากๆ ค่ะ
- สปาเกตตี้คาโบนาร่า จานนี้คุณแฟนจัดให้ บอกว่ารีวิวแนะนำ เราก็สั่งมาทานกัน ไม่ผิดหวังนะคะ อร่อย หอม เส้นเหนียวนุ่มกำลังดี
- ผักโขมอบชีส จานสุดท้ายแต่ไม่ท้ายสุด จานนี้ใช้เวลานานหน่อยกว่าจะมาเสิร์ฟ ชีสเยิ้มๆ กับผักโขม ทานกับซอสมะเขือเทศ อร่อยเด็ดเชียวค่ะ
- เครปไอศครีมชอคโกแลต ธรรมดามากค่ะเมนูนี้ ไอศครีมรสชาติที่คุ้นเคยที่สามารถหาทานได้ทั่วไป มาอยู่ในร้านแบบนี้ ตกแต่งนิดหน่อย อัพราคาไปอีกมากทีเดียวเชียว

รวมๆ แล้วเป็นวันเกิดที่ประทับใจค่ะ ทานอาหารอร่อยๆ บรรยากาศดีๆ แบบนี้ นี่ถ้าเป็นหน้าหนาว นั่งจิบเบียร์ชิลๆ outdoor คงฟินสุดๆ ไปเลย